آذربایجانین ارمنیستانین ایشغالیندان قورتاریلان بؤلگه‌لرینه قاییدیشلارا باشلادی.
آذربایجان جمهورباشقانی ایلهام علییئوین «بؤیوک قاییدیش» دئیه تانیملادیغی و ایللر اؤنجه ایشغال سببی ایله اؤز تورپاقلارینی ترک ائتمک مجبوریتینده قالان یوز مینلرجه اینسانین گئری قاییدیشینی هدفله‌ین پروگرام چرچیوه‌سینده ایلک کؤچ گئرچکلشدیریلدی.
ایلک کؤچ، زنگه‌زور دالانی اوزرینده یئرلشه‌ن زنگیلانین آغالی کندینه ائدیلدی. آذربایجان دؤولتینین «عاغیللی کند» کانسپتی ایله یئنیدن قوردوغو آغالی کندینه دونن ۵۸ نفردن اولوشان ۱۰ عائله داشیندی و اؤز ائولرینه یئرلشدی.
هفته ایچینده ۳۱ عائله‌نین داها آغالییا داشینماسی گؤزله‌نیلیر. بئله‌لیکله، ایلک مرحله‌ده آغالییا ۴۱ عائله یئرلشه‌جک و بو عائله‌لرده‌کی بوتون یئتیشکینلر استخدام ائدیله‌جک.
آغالییا یئرلشن عائله‌لر اوچون اکین‌ ساحه‌لری ده وئریلدی. کند ساکینلریندن بعضیلری اکینچیلیک ائده‌جک، بعضیلری ایسه دؤولت قوروملاریندا ایشله‌یه‌جک.
آذربایجان حکومتی، قورتاریلان بؤلگه‌لرده‌کی یئنیدن‌قورما ایشلرینی سرعتله داوام ائتدیریر. حکومت، کند و شهرلرین قورولماسی باشا چاتدیقدان سونرا اهالینین اؤز تورپاقلارینا قاییتماسینی تدریجی شکیلده داوام ائتدیره‌جک.
آذربایجان اوردوسو، ۲۷ ایلده‌ن سونرا، ۲۰ اکتبر ۲۰۲۰ده زنگیلان شهر مرکزی و ۶ کندی ایله فضولی، جبراییل و خوجاونده باغلی ۱۸ کندی ارمنی ایشغالین‌دان قورتارمیشدی.
